Vermiste boer se liggaam gevindSy oorskot is in ‘n sloot naby Vrede in die Vrystaat gevind. (Argieffoto ter illustrasie: Anja van der Merwe/Maroela Media) Die liggaam van ŉ boer wat in Maart reeds as vermis by die polisie in Mpumalanga aangemeld is, is gevind. Die 54-jarige Themba Isaac Vilakazi se oorskot is Dinsdag in ŉ sloot naby Vrede in die Vrystaat gevind, sê brig. Leonard Hlathi, polisiewoordvoerder in Mpumalanga. Vilakazi het op 25 Maart raaiselagtig verdwyn nadat hy aan sy gesin gesê het dat hy na die Standerton-polisiestasie gaan om iemand te ontmoet wat vroeër gebel en hom oënskynlik as ŉ polisiebeampte geïdentifiseer het. “Hy is glo in sy Toyota-bakkie weg om die persoon te gaan ontmoet.” Hlathi sê Vilakazi se familie het hom as vermis aangemeld nadat hulle vergeefs probeer het om hom op sy selfoon in die hande te kry. Daar was sedertdien geen spoor van hom nie. Woensdag het die polisie ŉ deurbraak in die saak gemaak en twee mans, onderskeidelik 32 en 33 jaar oud, in Standerton aangekeer. ŉ Item wat vermoedelik aan Vilakazi behoort, is na bewering in die besit van een van die mans gevind. Die ander man het glo uitgewys waar Vilakazi se liggaam begrawe is. Sy wit Toyota-bakkie, met die registrasienommer KTC 469 MP, word egter steeds vermis. Volgens Hlathi verskyn die twee mans Donderdag in die Standerton-landdroshof op ŉ aanklag van moord. Genl.maj. Thulani Phahla, waarnemende polisiehoof in Mpumalanga, het die polisie vir hul ondersoekwerk geloof. “Ons glo die ondersoek gaan goed vorder en verseker dat geregtigheid vir die vermoorde boer geskied. “Ons glo ook die inhegtenisneming gaan ŉ sterk boodskap aan plaasmoordenaars stuur dat ons op hul spoor is.” Die polisie is intussen steeds op soek na die verdagtes betrokke by die moord op die 58-jarige Hennie Moldenhauer wat die afgelope naweek op sy plaas naby Amersfoort vermoor is. Moldenhauer se bakkie het nog geluier toe sy vrou, Mokkie, Sondagoggend op sy liggaam langs ŉ gestroopte sojaboonlandery afgekom het. Moldenhauer se liggaam is sowat 10 m van die bakkie met ŉ skietwond aan die kop aangetref. Sy eie twee vuurwapens was vermis en die vermoede bestaan dat hy deur onwettige jagters wat met honde op sy plaas gejag het, vermoor is. Phahla het ook ŉ beroep op mense gedoen om na vore te kom met inligting oor ander vermeende verdagtes.